- Jeg kiggede meget på de faglige mål, og hvordan spillet kunne hjælpe eleverne i forhold til deres uddannelsesparathedsvurdering, der kommer i 8.- 9. klasse. Igennem spillet kan vi træne nogle af de kompetencer, de skal bruge for at komme videre, siger Simon Dilling.

Rollespillet Dungeons and Dragons kan både lære eleverne engelsk, dansk, matematik, kommunikation og samarbejde, men først og fremmest er målet at give dem lysten til at møde op i skolen, siger Simon Dilling.

- Vi kan se hos alle vores elever, at de er begyndt at komme mere i skole. Det er en kombination af, at de får nogle relationer og succesoplevelser, at de kommer tilbage i skolen.

Rollespil bør udbredes til andre skoler

Rollespilserfaringerne, hvor Dungeons and Dragons mindsker skolevægring, bør bredes ud, mener Julie Becher, der er chef for Læring og Trivsel i Holbæk Kommune.

- Vi kan bruge erfaringerne til at sige, hvad det er for en pædagogik og en læringstilgang, som sådan et tilbud kan give, så eleverne har lyst til og mod på at gå i skole, hvis man ikke har været i skole i noget tid, siger hun.

En opfordring, som Emil Borch Jørgensen også gerne vil give.

Jeg vil gerne give det forslag, at rollespillet skulle ud på andre skoler. Det giver et rigtigt godt samarbejde, og jeg synes, at man lærer rigtig meget engelsk af det. Emil Borch Jørgensen, elev på Kathrinedalskolen.

- Jeg vil gerne give det forslag, at rollespillet skulle ud på andre skoler. Det giver et rigtigt godt samarbejde, og jeg synes, at man lærer rigtig meget engelsk af det, siger han.

Eva Secher Mathiasen, er formand for Dansk Psykolog Forening. Hun mener også, at et initiativ som Dungeons and Dragons er den rigtige vej at gå, når det handler om at fange børnenes interesse.

- Jeg tror, at enhver lærer vil tilrettelægge undervisningen, så den interesserer børnene, og hvis det er Dungeons and Dragons, og man kan tilrettelægge undervisningen, så de også får den læring, de skal have ud af det, så er det et super initiativ, siger hun.

Det er ikke kun faget engelsk, som eleverne kan blive bedre til gennem spillet, fortæller Simon Dilling, der allerede er i gang med at forberede næste skoleårs Dungeons and Dragons til specialklassen på Kathrinedalskolen i Svinninge.

- Man kunne tænke nogle helt andre fag ind i spillet. Man kan bruge historieundervisningen, hvor eleverne følger og lærer noget om de store vikinger. Man kan også inddrage fagene religion og samfundsfag, fortæller han.